ຍູ້ແຮງວຽກງານກວດກາ, ຕິດຕາມກວດກາ ແລະ ວິໄນຂອງພັກ. (ພາບ: xaydungdang.org.vn)
ວກ.ອອນໄລ - ພັກກອມມູນິດຫວຽດນາມຢັ້ງຢືນ ວຽກງານກວດກາ ຕິດຕາມກວດກາ ເປັນໜຶ່ງໃນບັນດາພາລະບົດບາດນຳພາຂອງພັກ, ເປັນພາກສ່ວນທີ່ສຳຄັນໃນວຽກງານກໍ່ສ້າງພັກ. ນຳພາ ແຕ່ບໍ່ກວດກາ, ຕິດຕາມກວດກາ ກໍຖືວ່າບໍ່ນຳພາ. ຈາກຄວາມຮັບຮູ້ຄືແນວນັ້ນ, ໃນເວລາທີ່ຜ່ານມາ, ພັກໄດ້ວາງກຳນົດແຜນນະໂຍບາຍ ວິທີແກ້ໄຂທີ່ສຳຄັນຕ່າງໆ ເພື່ອປ່ຽນແປງໃໝ່ ຍົກສູງຄຸນນະພາບຂອງວຽກງານກວດກາ ຕິດຕາມກວດກາ ວິໄນຂອງພັກ ຢ່າງບໍ່ຢຸດຢັ້ງ. ເຖິງວ່າຍັງມີຄວາມຈຳກັດ ຂໍ້ຂາດຕົກບົກພ່ອງກໍຕາມ, ແຕ່ໂດຍພື້ນຖານແລ້ວ “ວຽກງານກວດກາ, ຕິດຕາມກວດກາ, ວິໄນຂອງພັກ ໄດ້ຮັບການເພີ່ມທະວີ, ມີຄວາມສັກສິດ, ມີປະສິທິຜົນກວ່າແຕ່ກ່ອນ, ແລະໄດ້ປະກອບສ່ວນເຂົ້າໃນການປະຕິບັດໜ້າທີ່ການເມືອງ ແລະ ວຽກງານກໍ່ສ້າງພັກ” (1).
ໃນຫ້າປີຕໍ່ໜ້າ, ໃນໄລຍະປະຈຳການຂອງຄະນະບໍລິຫານງານສູນກາງພັກ ສະໄໝທີ XII (2016-2020), ສະພາບການໂລກ, ພາກພື້ນ ແລະ ໃນປະເທດ ຍັງມີການຜັນປ່ຽນຢ່າງສັບສົນ ຊຶ່ງມີທັງໂອກາດອັນສະດວກດີ ແລະ ຄວາມຫຍຸ້ງຍາກທີ່ແຊກຊ້ອນກັນ. ໄພອັນຕະລາຍສີ່ປະການທີ່ພັກໄດ້ຊີ້ໃຫ້ເຫັນນັ້ນ ຍັງຄົງຕົວຢູ່, ເປັນຕັ້ນແມ່ນໄພອັນຕະລາຍຍ້ອນຄວາມຖອຍຫຼັງທາງດ້ານເສດຖະກິດທຽບກັບບັນດາປະເທດໃນພາກພື້ນ ແລະ ໃນໂລກ; ໄພອັນຕະລາຍຍ້ອນ “ການຜັນປ່ຽນໂດຍສັນຕິ” ຂອງບັນດາອິດທິພົນສັດຕູທີ່ຕ້ານຢັນທຳລາຍຫວຽດນາມ; ພິເສດແມ່ນ, ສະພາບຄວາມເສື່ອມໂຊມທາງດ້ານແນວຄິດການເມືອງ ຄຸນສົມບັດ ແບບແຜນດຳລົງຊີວິດ, ບັນດາປະກົດການ “ຫັນປ່ຽນໂດຍຕົນເອງ” “ປ່ຽນແປງໂດຍຕົນເອງ” ໃນພະນັກງານ ສະມາຊິກພັກ ຂ້າລັດຖະການພາກສ່ວນໜຶ່ງນັ້ນ ຍັງສະແດງອອກຢ່າງສັບສົນຢູ່; ພະຍາດອາດຍາສິດ, ສໍ້ລາດບັງຫຼວງ, ຟຸມເຟືອຍຍັງບໍ່ທັນຖືກຍູ້ຖອຍ, ຊ້ຳບໍ່ໜຳ ຍັງເກີດມີການລະເມີດພາຍໃຕ້ຮູບການໃໝ່ທີ່ເລິກແລບ ແລະ ຮ້າຍແຮງກວ່າ. ສະພາບການດັ່ງກ່າວໄດ້ວາງຄວາມຮຽກຮ້ອງຕ້ອງການໃໝ່ ແລະ ບັນຫາໃໝ່ຫຼາຍປະການ ຕໍ່ພາລະກິດການສ້າງສາ ພັດທະນາປະເທດ ກໍຄືຕໍ່ວຽກງານກໍ່ສ້າງພັກ.
ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII ໄດ້ກຳນົດ: “ເພີ່ມທະວີການກໍ່ສ້າງພັກໃຫ້ປອດໃສ, ໝັ້ນຄົງເຂັ້ມແຂງ; ເສີມຂະຫຍາຍກຳລັງແຮງຂອງປວງຊົນທັງຊາດ ແລະ ຂອງປະຊາທິປະໄຕສັງຄົມນິຍົມ; ຍູ້ແຮງການປ່ຽນແປງໃໝ່ຢ່າງຮອບດ້ານ, ຄົບຊຸດ; ປົກປັກຮັກສາປະເທດຊາດໄວ້ຢ່າງໝັ້ນຄົງ, ຮັກສາສິ່ງແວດລ້ອມແຫ່ງສັນຕິພາບ ສະຖຽນລະພາບ; ສູ້ຊົນເພື່ອເຮັດໃຫ້ຫວຽດນາມກາຍເປັນປະເທດອຸດສາຫະກຳຕາມທິດທັນສະໄໝໂດຍພື້ນຖານ ໂດຍໄວ”(2). ພ້ອມນັ້ນ, ກອງປະຊຸມໃຫຍ່ກໍໄດ້ຮຽກຮ້ອງໃຫ້ວຽກງານກວດກາ, ຕິດຕາມກວດກາຂອງພັກໃນສະໄໝທີ XII ຕ້ອງ “ປ່ຽນແປງໃໝ່, ຍົກສູງຄວາມສັກສິດ, ປະສິດທິຜົນຂອງວຽກງານກວດກາ, ຕິດຕາມກວດກາ, ວິໄນຂອງພັກ ... ປະຕິບັດວິໄນຢ່າງທັນການ, ເຄັ່ງຄັດຕໍ່ກັບອົງການຈັດຕັ້ງພັກ, ສະມາຊິກພັກທີ່ລະເມີດໂຄງການການເມືອງ, ກົດລະບຽບຂອງພັກ, ມະຕິ ຄຳສັ່ງ ຂໍ້ກຳນົດຕົກລົງຂອງພັກ, ນະໂຍບາຍ ກົດໝາຍຂອງລັດ, ຕໍ່ການກະທຳປິດບັງຂໍ້ຂາດຕົກບົກພ່ອງ, ຄວາມຜິດພາດຂອງອົງການຈັດຕັ້ງພັກ ແລະ ສະມາຊິກພັກ, ເຜີຍແຜ່ຜົນຂອງການປະຕິບັດວິໄນຢ່າງເປີດເຜີຍ”(3).
ເພື່ອບັນລຸຄວາມຮຽກຮ້ອງຕ້ອງການເທິງນີ້, ວຽກງານກວດກາ, ຕິດຕາມກວດກາ, ວິໄນຂອງພັກ ຕ້ອງສຸມໃສ່ປະຕິບັດບັນດາໜ້າທີ່ຈຸດໜັກໃຈກາງລຸ່ມນີ້ຢ່າງຄົບຊຸດ:
ທີໜຶ່ງ, ຍູ້ແຮງການເຄື່ອນໄຫວໂຄສະນາເຜີຍແຜ່, ອົບຮົມສຶກສາເພື່ອຍົກສູງຄວາມຮັບຮູ້ຂອງພະນັກງານ ສະມາຊິກພັກ ແລະ ຂອງປະຊາຊົນ ກ່ຽວກັບທີ່ຕັ້ງ, ບົດບາດ, ຄວາມສຳຄັນຂອງວຽກງານ ກວດກາ, ຕິດຕາມກວດກາ, ວິໄນຂອງພັກ.
ໃນສະເພາະໜ້າ, ຕ້ອງສຸມໃສ່ຄົ້ນຄວ້າ, ເຊື່ອມຊືມ, ໂຄສະນາເຜີຍແຜ່ເນື້ອໃນຕ່າງໆ ກ່ຽວກັບວຽກງານກວດກາ, ຕິດຕາມກວດກາ, ວິໄນຂອງພັກ, ການປ້ອງກັນແລະຕ້ານການສໍ້ລາດບັງຫຼວງ ການຟຸມເຟືອຍທີ່ມະຕິກອງປະຊຸມໃຫຍ່ຄັ້ງທີ XII ຂອງພັກໄດ້ວາງອອກມາ ໃຫ້ໄດ້ຢ່າງກວ້າງຂວາງເລິກເຊິ່ງ ແທດຈິງ ແລະ ມີປະສິດທິຜົນ. ເປັນເຈົ້າການສົມທົບແລະຍູ້ແຮງການໂຄສະນາກ່ຽວກັບວຽກງານກວດກາ, ຕິດຕາມກວດກາ, ວິໄນຂອງພັກ ທັງດ້ານທິດສະດິ ພຶດຕິກຳ ບົດຮຽນປະສົບການ ຢູ່ໃນບັນດາພາຫະນະສື່ມວນຊົນ.
ຕ້ອງຮັບຮູ້ຢ່າງຄົບຖ້ວນ ແລະ ເລິກເຊິ່ງວ່າ, ວຽກງານກວດກາ, ຕິດຕາມກວດກາ ແລະ ວິໄນຂອງພັກ, ພິຈາລະນາຈົນສຸດແລ້ວ ແມ່ນເພື່ອຕັກເຕືອນ, ກີດກັ້ນ, ປ້ອງກັນຢ່າງທັນການ ບໍ່ໃຫ້ພະນັກງານ ສະມາຊິກພັກລະເມີດຕໍ່ແຜນນະໂຍບາຍ ແນວທາງຂອງພັກ, ນະໂຍບາຍ ກົດໝາຍຂອງລັດ, ຂາດຄວາມເປັນແບບຢ່າງໃນຊີວິດການເປັນຢູ່; ພ້ອມນັ້ນ ກໍແກ້ໄຂລົງໂທດຢ່າງເດັດຂາດຕໍ່ພະນັກງານ ສະມາຊິກພັກທີ່ຕັ້ງໃຈລະເມີດກົດໝາຍ, ເປັນຜົນສະທ້ອນເຖິງອິດທິພົນຂອງພັກ, ເຖິງການພັດທະນາຂອງປະເທດຊາດ. ວຽກງານກວດກາ, ຕິດຕາມກວດກາ, ວິໄນຂອງພັກ ຕ້ອງປະກອບສ່ວນກີດກັ້ນ, ຍູ້ຖອຍຄວາມຊຸດໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ, ປະກົດການ “ຫັນປ່ຽນໂດຍຕົນເອງ”, “ປ່ຽນແປງໂດຍຕົນເອງ” ຢູ່ພາຍໃນພັກ, ໃນພະນັກງານ ສະມາພັກແຕ່ລະຄົນ; ຕໍ່ສູ້ເພື່ອປ້ອງກັນແລະຕ້ານການສໍ້ລາດບັງຫຼວງ, ການຟຸມເຟືອຍ ແລະ ພະຍາດອາດຍາສິດ ຊຶ່ງເປັນໜ້າທີ່ອັນສຳຄັນທີ່ປະກອບສ່ວນປະຕິບັດໜ້າທີ່ການເມືອງທີ່ມະຕິກອງປະຊຸມໃຫຍ່ຄັ້ງທີ XII ຂອງພັກວາງອອກມາ ໃຫ້ໄດ້ຢ່າງສຳເລັດຜົນ.
ກວດກາ, ຕິດຕາມກວດກາເປັນໜ້າທີ່ການນຳພາຂອງພັກ, ເປັນພາກສ່ວນທີ່ສຳຄັນໃນວຽກງານກໍ່ສ້າງພັກທັງໝົດ. ເພາະວ່າ, ວຽກງານກວດກາ, ຕິດຕາມກວດກາ ແມ່ນໜ້າທີ່ຂອງທົ່ວພັກ, ຂອງແຕ່ລະໜ່ວຍພັກ ແລະ ສະມາຊິກພັກແຕ່ລະຄົນ ຊຶ່ງກ່ອນອື່ນແມ່ນຂອງຄະນະພັກ, ຂອງຜູ້ນຳໜ້າຄະນະພັກ. ເພື່ອປະຕິບັດໜ້າທີ່ໃຫ້ໄດ້ຮັບຜົນສຳເລັດ, ຄະນະພັກ, ຜູ້ນຳໜ້າຄະນະພັກ, ການຈັດຕັ້ງພັກ ຕ້ອງກຳແໜ້ນແນວທາງ ທັດສະນະກ່ຽວກັບວຽກງານກໍ່ສ້າງພັກ; ຮັບຮູ້ຢ່າງຄົບຖ້ວນກ່ຽວກັບສິດຂອບເຂດ, ພາລະບົດບາດ, ໜ້າທີ່, ແບບວິທີ, ວິທີປະຕິບັດວຽກງານກວດກາ, ຕິດຕາມກວດກາ, ວິໄນຂອງພັກ ເພື່ອນຳພາ, ຊີ້ນຳ ແລະ ຈັດຕັ້ງປະຕິບັດຢ່າງມີຄຸນນະພາບ, ປະສິດທິຜົນ ແລະ ມີຄວາມສັກສິດ. ເຮັດໄດ້ຄືແນວນັ້ນຈຶ່ງສ້າງໃຫ້ມີການຫັນປ່ຽນຢ່າງແທ້ຈິງໃນຄວາມຮັບຮູ້ ແລະ ການກະທຳ, ຮັບປະກັນໃຫ້ວຽກງານທີ່ສຳຄັນນີ້ ຕິດແໜ້ນ ແລະ ຮັບໃຊ້ໃຫ້ແກ່ການປະຕິບັດໜ້າທີ່ການເມືອງ ແລະ ວຽກງານກໍ່ສ້າງພັກຢູ່ແຕ່ລະຂັ້ນ, ແຕ່ລະທ້ອງຖິ່ນ ສຳນັກງານອົງການ ກົມກອງ ຢ່າງສຳເລັດຜົນ.
ທີສອງ, ເພີ່ມທະວີວຽກງານກວດກາ, ຕິດຕາມກວດກາ ຂອງບັນດາຄະນະພັກ, ການຈັດຕັ້ງພັກ, ກໍຄືຂອງຄະນະກຳມະການກວດກາຂັ້ນຕ່າງໆ ແລະ ຂອງໜ່ວຍພັກ; ຄົ້ນເຜີຍຢ່າງທັນການ ແລະ ແກ້ໄຂຢ່າງເຂັ້ມງວດຕໍ່ການຈັດຕັ້ງພັກ ສະມາຊິກພັກທີ່ລະເມີດໂຄງການການເມືອງ, ກົດລະບຽບຂອງພັກ, ມະຕິ ຄຳສັ່ງ ຂໍ້ກຳນົດຂອງພັກ, ນະໂຍບາຍ ກົດໝາຍຂອງລັດ. ສຸມໃສ່ກວດກາ, ຕິດຕາມກວດກາ ຕໍ່ບັນດາຄະນະກຳມະການພັກ, ຄະນະພັກ, ການຈັດຕັ້ງພັກຢູ່ໃນບັນດາອົງການລັດ, ຫົວໜ່ວຍເສດຖະກິດ ແລະໃນບັນດາຂົງເຂດທີ່ມັກມີຄວາມຜິດພາດ.
ບັນດາຄະນະພັກ, ດ້ານໜຶ່ງ, ຕ້ອງຈັດຕັ້ງປະຕິບັດວຽກງານກວດກາ, ຕິດຕາມກວດກາ, ປະຕິບັດວິໄນຂອງພັກຕາມພາລະບົດບາດ ໜ້າທີ່ຂອງຕົນໃຫ້ໄດ້ຮັບຜົນດີ; ດ້ານອື່ນ, ຕ້ອງເພີ່ມທະວີການນຳພາ, ຊີ້ນຳ, ແນະນຳໃຫ້ຄະນະພັກ ການຈັດຕັ້ງພັກຂັ້ນລຸ່ມ ປະຕິບັດວຽກງານກວດກາ, ຕິດຕາມກວດກາ ແລະ ວິໄນຂອງພັກ. ໃຫ້ຄວາມສຳຄັນແກ່ວຽກງານກຳສະພາບການເຄື່ອນໄຫວຂອງອົງການຈັດຕັ້ງພັກ ສະມາຊິກພັກ, ເປັນຕົ້ນແມ່ນພະນັກງານຫຼັກແຫຼ່ງ ຜູ້ນຳໜ້າຢູ່ບັນດາຂະແໜງການ ທ້ອງຖິ່ນ ກົມກອງຕ່າງໆ ເພື່ອຈະເປັນເຈົ້າການໃນການຄົ້ນເຜີຍ, ກີດກັ້ນ, ແກ້ໄຂຂໍ້ຂາດຕົກບົກພ່ອງ, ເປັນຕົ້ນແມ່ນບັນດາສັນຍານຂອງການລະເມີດທີ່ຫາກໍ່ປະກົດຂຶ້ນ, ບໍ່ປະໃຫ້ການລະເມີດໜັກໜ່ວງຮ້າຍແຮງກວ່າອີກ.
ເອົາໃຈໃສ່ກວດກາ, ຕິດຕາມກວດກາພະນັກງານຫຼັກແຫຼ່ງ, ພິເສດແມ່ນຜູ້ນຳໜ້າໃນຄະນະພັກ, ການຈັດຕັ້ງພັກ, ການຈັດຕັ້ງລັດ, ແນວໂຮມປະເທດຊາດ, ການຈັດຕັ້ງການເມືອງ-ສັງຄົມ, ການຈັດຕັ້ງເສດຖະກິດຂອງລັດ, ໃນການປະຕິບັດໜ້າທີ່ ສິດອຳນາດທີ່ໄດ້ຮັບມອບໝາຍ; ໃນການຮັກສາຄຸນທາດຄຸນສັມບັດ ແບບແຜນດຳລົງຊີວີດທີ່ດີ, ຮັບປະກັນບໍ່ສວຍໃຊ້ຕຳແໜ່ງ ສິດອຳນາດເພື່ອເຮັດຜິດກັບວິໄນ, ຫາຜົນປະໂຫຍດສ່ວນຕົວ ຫຼືຊ່ວຍໃຫ້ຍາດຕິພີ່ນ້ອງຂອງຕົນຫາຄວາມລ່ຳລວຍແບບຜິດກົດໝາຍ.
ເພີ່ມທະວີວຽກງານກວດກາ, ຕິດຕາມກວດກາ ຕໍ່ກັບບັນດາຄະນະກຳມະການພັກ ຄະນະພັກ, ບັນດາການຈັດຕັ້ງພັກຢູ່ສຳນັກງານອົງການລັດ ໃນການຫັນແນວທາງ ທັດສະນະຂອງພັກເປັນນິຕິກຳ ແລະ ປະຕິບັດແນວທາງຂອງພັກ. ສຸມໃສ່ວຽກງານກວດກາ, ຕິດຕາມກວດກາ ແກ້ໄຂບັນດາບັນຫາກ່າວຟ້ອງເພື່ອຮັບໃຊ້ໃຫ້ແກ່ວຽກງານພະນັກງານ ກໍຄືໃຫ້ການເລືອກຕັ້ງສະມາຊິກສະພາແຫ່ງຊາດ, ສະມາຊິກສະພາປະຊາຊົນຂັ້ນຕ່າງໆ; ການຈັດຕັ້ງຮ່ຳຮຽນ, ເຊື່ອມຊືມ ແລະ ປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ; ການປະຕິບັດມະຕິຂອງຄະນະບໍລິຫານງານສູນກາງພັກ; ສືບຕໍ່ຍູ້ແຮງການຮ່ຳຮຽນ ແລະ ປະຕິບັດຕາມແວ່ນແຍງຄຸນສົມບັດຂອງທ່ານປະທານໂຮຈິມິນ...
ພ້ອມໆກັບການປະຕິບັດພາລະບົດບາດ, ໜ້າທີ່, ສິດຂອບເຂດ ແລະ ຄວາມຮັບຜິດຊອບຂອງຕົນ, ຄະນະກຳມະການກວດກາຂັ້ນຕ່າງໆ ຕ້ອງເປັນເຈົ້າການ, ຕັ້ງໜ້າເປັນເສນາທິການຊ່ວຍໃຫ້ຄະນະພັກກ່ຽວກັບວຽກງານກວດກາ, ຕິດຕາມກວດກາ, ວິໄນຂອງພັກ ແລະ ປະຕິບັດເປັນຢ່າງດີໜ້າທີ່ທີ່ຄະນະພັກໄດ້ມອບໝາຍໃຫ້. ເອົາໃຈໃສ່ປະຕິບັດໜ້າທີ່ຈຸດໜັກໃຈກາງຄື ກວດກາການຈັດຕັ້ງພັກຂັ້ນລຸ່ມ ແລະ ສະມາຊິກພັກເມື່ອມີສັນຍານຂອງການລະເມີດວິໄນ; ກວດກາການຜັນຂະຫຍາຍໂຄງການເຄື່ອນໄຫວປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ; ແກ້ໄຂປະຕິບັດວິໄນຕາມສິດອຳນາດ ຫຼືສະເໜີໃຫ້ຄະນະພັກແກ້ໄຂປະຕິບັດວິໄນຕໍ່ກໍລະນີລະເມີດກົດໝາຍວິໄນ, ຮັບປະກັນຍຸດຕິທຳ ຖືກຕ້ອງ ທັນເວລາ, ປະກອບສ່ວນກີດກັ້ນ, ຍູ້ຖອຍຄວາມຊຸດໂຊມທາງດ້ານແນວຄິດການເມືອງ, ຄຸນສົມບັດ, ແບບແຜນດຳລົງຊີວິດ, ການສໍ້ລາດບັງຫຼວງ ຟຸມເຟືອຍ, ຫຍໍ້ທໍ້, “ຜົນປະໂຫຍດໝູ່ພວກ”... ຢູ່ໃນພະນັກງານ ສະມາຊິກພັກພາກສ່ວນໜຶ່ງ. ຄະນະກຳມະການກວດກາຂັ້ນເທິງ ດຳເນີນການຊີ້ນຳ, ແນະນຳ, ກວດກາ, ຕິດຕາມກວດກາຢ່າງເປັນປະຈຳ ຕໍ່ຄະນະພັກ, ການຈັດຕັ້ງພັກ, ຄະນະກຳມະການກວດກາພັກຂັ້ນລຸ່ມ ໃນການປະຕິບັດໜ້າທີ່ກວດກາ, ຕິດຕາມກວດກາ, ປະຕິບັດວິໄນຂອງພັກ ພາຍໃນພັກ.
ທີສາມ, ສືບຕໍ່ປັບປຸງບູລະນະຂໍ້ກຳນົດຕ່າງໆຂອງພັກ ກ່ຽວກັບກົນໄກ, ວິທີ, ລະດັບດຳເນີນການກວດກາ, ຕິດຕາມກວດກາ, ປະຕິບັດວິໄນ ແລະ ແກ້ໄຂຂໍ້ຂັດຂ້ອງ ຮ້ອງຂໍຕໍ່ວ່າໃນພັກ; ປັບປຸງບູລະນະກົນໄກປະສານສົບທົບການປະຕິບັດໜ້າທີ່ວຽກງານກວດກາ, ຕິດຕາມກວດກາ, ປະຕິບັດວິໄນຂອງພັກ ລະຫວ່າງຄະນະກຳມະການກວດກາ ກັບບັນດາການຈັດຕັ້ງພັກ ແລະ ອົງການທີ່ກ່ຽວຂ້ອງ.
ຄະນະກຳມະການກວດກາສູນກາງ ແລະ ຄະນະກຳມະການກວດກາຂັ້ນຕ່າງໆ ສຸມໃສ່ເປັນເສນາທິການຊ່ວຍໃຫ້ຄະນະບໍລິຫານງານສູນກາງພັກ, ກົມການເມືອງ, ຄະນະເລຂາທິການສູນກາງພັກ ແລະ ຄະນະພັກຂັ້ນດຽວກັນ ກໍ່ສ້າງ, ປັບປຸງບູລະນະມະຕິ, ຄຳສັ່ງ, ຂໍ້ກຳນົດ, ກົດລະບຽບ ກ່ຽວກັບວຽກງານກວດກາ, ຕິດຕາມກວດກາ, ວິໄນຂອງພັກ, ຮັບປະກັນໃຫ້ມັນມີຄວາມຄົບຊຸດ, ເປັນເອກະພາບ ແລະ ປະຕິບັດໄດ້. ສະເໜີໃຫ້ສະພາແຫ່ງຊາດ, ລັດຖະບານ, ບັນດາກະຊວງ ຂະແໜງການ, ອຳນາດການປົກຄອງຂັ້ນຕ່າງໆ ຈົ່ງບູລະນະລະບົບກົດໝາຍໃຫ້ສົມບູນ ເພື່ອເປັນພື້ນຖານໃຫ້ແກ່ການປະຕິບັດຂອງການຈັດຕັ້ງພັກ ສະມາຊິກພັກ ແລະ ໃຫ້ແກ່ການກວດກາ, ຕິດຕາມກວດກາ, ພິຈາລະນາ ແກ້ໄຂເມື່ອມີຄວາມຜິດພາດ ລະເມີດວິໄນ. ກຳນົດຢ່າງຈະແຈ້ງພາລະບົດບາດ, ໜ້າທີ່, ສິດອຳນາດ, ຄວາມຮັບຜິດຊອບ, ຂອບເຂດຊີ້ນຳນຳພາ, ຈັດຕັ້ງປະຕິບັດໜ້າທີ່ກວດກາ, ຕິດຕາມກວດກາ, ປະຕິບັດວິໄນຂອງພັກ ຂອງບັນດາຄະນະພັກ, ການຈັດຕັ້ງພັກ ແລະ ຂອງໜ່ວຍພັກ; ພາລະບົດບາດ, ໜ້າທີ່, ສິດອຳນາດ, ຂອບເຂດກວດກາ, ຕິດຕາມກວດກາ, ປະຕິບັດວິໄນຂອງພັກ ຂອງຄະນະກຳມະການກວດກາຂັ້ນຕ່າງໆ. ສືບຕໍ່ປັບປຸງບູລະນະກົນໄກ, ວິທີ, ລຳດັບດຳເນີນການກວດກາ, ຕິດຕາມກວດກາ, ປະຕິບັດວິໄນຂອງພັກ ໃຫ້ສອດຄ່ອງກັບການປ່ຽນແປງໃໝ່ແບບວິທີການນຳພາ ແລະ ການປະຕິຮູບລະບຽບການລໍລິຫານໃນພັກ, ການກໍ່ສ້າງລັດແຫ່ງອຳນາດກົດໝາຍ, ປະຕິບັດເສດຖະກິດຕະຫຼາດກຳນົດທິດສັງຄົມນິຍົມ ແລະ ເຊື່ອມໂຍງສາກົນ.
ພ້ອມກັບການເພີ່ມທະວີການກວດກາ, ຕິດຕາມກວດກາໃນພັກ, ຕ້ອງໃຫ້ຄວາມສຳຄັນ ແລະ ເສີມຂະຫຍາຍບົດບາດຂອງແນວໂຮມປະເທດຊາດ, ບັນດາອົງຄະນະການເມືອງ-ສັງຄົມ ແລະ ບັນດາອົງການສື່ມວນຊົນ ໃນການເຂົ້າຮ່ວມການກວດກາ, ຕິດຕາມກວດກາ, ຕຳໜິວິຈານຕໍ່ກັບການຈັດຕັ້ງພັກ ກໍຄືຕໍ່ສະມາຊິກພັກ. ມີກົນໄກເພື່ອປະຕິບັດກົດລະບຽບກ່ຽວກັບການຕິດຕາມກວດກາ, ວິຈານສັງຄົມຂອງແນວໂຮມປະເທດຊາດ, ຂອງບັນດາອົງຄະນະການເມືອງ-ສັງຄົມ ແລະ ຂໍ້ກຳນົດກ່ຽວກັບແນວໂຮມປະເທດຊາດຫວຽດນາມ, ບັນດາອົງຄະນະການເມືອງ-ສັງຄົມ ແລະ ປະຊາຊົນ ເຂົ້າຮ່ວມການປະກອບຄວາມຄິດເຫັນກໍ່ສ້າງພັກ, ກໍ່ສ້າງອຳນາດການປົກຄອງ.
ປະຕິບັດເປັນຢ່າງດີກົດລະບຽບກ່ຽວກັບການສົມທົບລະຫວ່າງຄະນະກຳມະການກວດກາ ກັບບັນດາການຈັດຕັ້ງພັກ, ສຳນັກງານອົງການທີ່ກ່ຽວ ໃນການປະຕິບັດໜ້າທີ່ວຽກງານກວດກາ, ຕິດຕາມກວດກາ ແລະ ປະຕິບັດວິໄນຂອງພັກ. ປັບປຸງບູລະນະບັນດາກົດລະບຽບ, ກົນໄກ ແລະ ຍົກສູງປະສິດທິຜົນຂອງການສົມທົບປະຕິບັດ ລະຫວ່າງວຽກງານກວດກາ, ຕິດຕາມກວດກາຂອງພັກ ກັບວຽກງານກວດກາ, ກວດສອບ, ສືບສວນ, ກວດການຂອງບັນດາອົງການລັດ ແລະ ກັບວຽກງານຕິດຕາມກວດກາຂອງສະພາແຫ່ງຊາດ, ສະພາປະຊາຊົນ, ແນວໂຮມປະເທດຊາດ ແລະ ບັນດາອົງຄະນະການເມືອງ-ສັງຄົມ. ກຳນົດຈຳແນກຢ່າງຈະແຈ້ງ ລະຫວ່າງເນື້ອໃນ, ເປົ້າໝາຍຂອງການກວດກາ, ຕິດຕາມກວດກາ, ວິໄນຂອງພັກ ກັບເປົ້າໝາຍຂອງການກວດກາ, ກວດການ, ກວດສອບ, ສືບສວນຂອງບັນດາອົງການລັດ ເພື່ອແນໃສ່ປະຕິບັດພາລະບົດບາດ, ໜ້າທີ່, ສິດຂອບເຂດ ຂອງແຕ່ລະອົງການໄດ້ຮັບຜົນດີ. ສົມທົບການແລກປ່ຽນຂໍ້ມູນຂ່າວສານຢ່າງແໜ້ນແຟ້ນ ເປັນປະຈຳ ລະຫວ່າງຄະນະພັກ, ການຈັດຕັ້ງພັກ, ຄະນະກຳມະການກວດກາ ກັບອົງການຈັດຕັ້ງລັດ, ແນວໂຮມປະເທດຊາດ, ອົງຄະນະການເມືອງ-ສັງຄົມ, ອົງການສື່ມວນຊົນ ເພື່ປະຕິບັດວຽກງານກວດກາ, ຕິດຕາມກວດກາ, ວິໄນຂອງພັກ ໃຫ້ໄດ້ຮັບຜົນດີ.
ທີສີ່, ປັບປຸງບູລະນະຄະນະກຳມະການກວດກາ, ການຈັດຕັ້ງກົງຈັກ ແລະ ພະນັກງານຂອງສຳນັກການຄະນະກຳມະການກວດກາ ໃຫ້ສົມລະດັບກັບພາລະບົດບາດ, ໜ້າທີ່, ສິດອຳນາດທີ່ໄດ້ຮັບມອບໝາຍ. ປ່ຽນແປງໃໝ່ ແລະ ຍົກສູງຄຸນນະພາບຂອງການອົບຮົມສຶກສາ ກໍ່ສ້າງພະນັກງານກວດກາຂັ້ນຕ່າງໆ.
ສຸມໃສ່ຄົ້ນຄວ້າທິດສະດີ ແລະ ພຶດຕິກຳກ່ຽວກັບວຽກງານກວດກາ, ຕິດຕາມກວດກາ ແລະ ວິໄນຂອງພັກ ໃນສະພາບການໃໝ່, ຕອບສະໜອງຄວາມຕ້ອງການຊີ້ນຳນຳພາ, ຈັດຕັ້ງປະຕິບັດໜ້າທີ່ກວດກາ, ຕິດຕາມກວດກາ, ວິໄນພັກ ຂອງຄະນະບໍລິຫານງານສູນກາງ, ກົມການເມືອງ, ຄະນະເລຂາທິການສູນກາງ, ຂອງຄະນະພັກ, ການຈັດຕັ້ງພັກ, ຄະນະກຳມະການກວດກາຂັ້ນຕ່າງໆ. ເອົາໃຈໃສ່ເປັນສຳຄັນເຖິງວຽກງານສະຫລຸບເບື້ອງຕົ້ນ, ສະຫລຸບສັງລວມພຶດຕິກຳ ເພື່ອສະເໜີຢ່າງທັນການໃຫ້ເພີ່ມເຕີມ, ຂະຫຍາຍແຜນນະໂຍບາຍ, ທິດທາງ, ວິທີ, ທັກສະ, ລຳດັບດຳເນີນການປະຕິບັດວຽກງານກວດກາ, ຕິດຕາມກວດກາ, ວິໄນຂອງພັກ ບົນພື້ນຖານກົດລະບຽບຂອງພັກ, ມະຕິກອງປະຊຸມໃຫຍ່ຄັ້ງທີ XII ຂອງພັກ ແລະ ສອດຄ່ອງກັບພຶດຕິກຳແຫ່ງວຽກງານກໍ່ສ້າງພັກ. ສືບຕໍ່ຄົ້ນຄວ້າກຳນົດຢ່າງຈະແຈ້ງກ່ຽວກັບສິດຂອບເຂດຂອງຄະນະກຳມະການກວດກາ ຕາມບົດສະຫລຸບສະບັບເລກທີ 72-KL/TW, ຂອງກົມການເມືອງສູນກາງພັກສະໄໝທີ X, ວ່າດ້ວຍ “ຍຸດທະສາດວຽກງານກວດກາ, ຕິດຕາມກວດກາຂອງພັດຮອດປີ 2020”, ເປັນຕົ້ນແມ່ນ ຄວາມຮັບຜິດຊອບຂອງຄະນະກຳມະການກວດກາຂັ້ນຕ່າງໆ ໃນວຽກງານປ້ອງກັນແລະຕ້ານການສໍ້ລາດບັງຫຼວງ; ການກວດກາ, ຕິດຕາມກວດກາຕໍ່ຜູ້ນຳໜ້າ ໃນການປະຕິບັດຄວາມຮັບຜິດຊອບ, ໜ້າທີ່ທີ່ໄດ້ຮັບມອບໝາຍ; ມາດຕະການ, ກົນໄກ, ນະໂຍບາຍເພື່ອເປັນເຈົ້າການໃນການປ້ອງກັນ, ສະກັດກັ້ນການລະເມີດວິໄນຂອງການຈັດຕັ້ງພັກ ແລະ ສະມາຊິກພັກ. ຍູ້ແຮງການປະຢຸກໃຊ້ວິທະຍາສາດ - ເຕັກໂນໂລຊີ, ເປັນຕັ້ນແມ່ນເຕັກໂນໂລຊີສື່ສານຮັບໃຊ້ການຊີ້ນຳນຳພາ ຂອງຄະນະພັກ ແລະ ການເຄື່ອນໄຫວຂອງຄະນະກຳມະການກວດກາຂັ້ນຕ່າງໆ. ເພີ່ມທະວີການຮ່ວມມືສາກົນກ່ຽວກັບວຽກງານກວດກາ, ຕິດຕາມກວດກາ, ວິໄນ ແລະ ວຽກງານປ້ອງກັນ, ຕ້ານການສໍ້ລາດບັງຫຼວງ.
ເປັນເຈົ້າການໃນການໃຫ້ຄຳປຶກສາຊ່ວຍໃຫ້ຄະນະພັກປັບປຸງບູລະນະຄະນະກຳມະການກວດກາ, ການຈັດຕັ້ງ ແລະ ພະນັກງານ ຂອງສຳນັກງານຄະນະກຳມະການກວດກາ ໃຫ້ສົມກັບພາລະບົດບາດ, ໜ້າທີ່, ສິດອຳນາດທີ່ໄດ້ຮັບມອບໝາຍ. ປ່ຽນແປງໃໝ່ວຽກງານຄັດເລືອກ, ວາງແຜນກຳນົດ, ບຳລຸງກໍ່ສ້າງ, ແຕ່ງຕັ້ງ, ເລື່ອນຊັ້ນ, ຊັບຊ້ອນ, ຜັດປ່ຽນ, ນຳໃຊ້, ຍ້ອງຍໍຊົມເຊີຍ, ປະຕິບັດວິໄນ ເພື່ອກໍ່ສ້າງ ແລະ ປັບປຸງຖັນແຖວພະນັກງານກວດກາຂັ້ນຕ່າງໆ ໃຫ້ມີຄຸນສົມບັດດີ, ມີຄວາມສາມາດຫຼັກແຫຼມການເມືອງ, ມີທັກສະວິຊາຊີບຊຳນານ, ວິທີເຮັດວຽກແບບວິທະຍາສາດ, ເຫັນແກ່ຜົນປະໂຫຍດສ່ວນລວມ, ພາວະວິໄສ, ໃກ້ຊິດຕິດແທດ, ລອບຄອບ, ບໍ່ສວຍໃຊ້ຖານະຕຳແໜ່ງເພື່ອຫາຜົນປະໂຫຍດສ່ວນຕົວ.
ເອົາໃຈໃສ່ວຽກງານບຳລຸງກໍ່ສ້າງ, ຝຶກອົບຮົມພະນັກງານກວດກາ. ສົມທົບກັບສະຖາບັນການເມືອງແຫ່ງຊາດໂຮ່ຈິມິນ ໃນການປ່ຽນແປງໃໝ່ໂຄງການ ແລະ ຫຼັກສູດກໍ່ສ້າງພະນັກງານກວດກາພັກ. ຍົກສູງຄຸນນະພາບຂອງການອົບຮົມສຶກສາ, ແນະນຳວິຊາສະເພາະການກວດກາ, ຕິດຕາມກວດກາ ໃຫ້ພະນັກງານກວດກາຂັ້ນຕ່າງໆ.
ໜ້າທີ່ວຽກງານກວດກາ, ຕິດຕາມກວດກາຂອງພັກ ໃນ 5 ປີສະເພາໜ້າແມ່ນໜັກໜ່ວງ, ຫຍຸ້ງຍາກສັບສົນທີ່ສຸດ, ມັນຮຽກຮ້ອງໃຫ້ບັນດາຄະນະພັກ, ການຈັດຕັ້ງພັກ ແລະ ຄະນະກຳມະການກວດກາພັກຂັ້ນຕ່າງໆ ຕ້ອງເອົາໃຈໃສ່ຊີ້ນຳ, ຈັດຕັ້ງປະຕິບັດຢ່າງລວມສູນທີ່ສຸດ. ດ້ວຍຄວາມຮັບຜິດຊອບຕໍ່ໜ້າທີ່ທີ່ໄດ້ຮັບມອບໝາຍ, ພະນັກງານໃນຂະແໜງການກວດກາພັກແຕ່ລະຄົນຕ້ອງສືບຕໍ່ຍົກສູງຈິດໃຈປະຕິວັດ, ເຈດຈຳນົງບຸກໜ້າ, ຕັ້ງໜ້າຮ່ຳຮຽນ ຄົ້ນຄວ້າຍົກສູງລະດັບທຸກດ້ານ, ຜ່ານຜ່າຄວາມຫບຸ້ງຍາກ ສິ່ງທ້າທາຍ, ເສີມຂະຫຍາຍມູນເຊື້ອ “ຈົງຮັກພັກດີເດັດຂາດ, ສາມັກຄີ, ຊື່ສັດສຸດຈະລິດ, ຊື່ກົງບໍລິສຸດ, ມີລະບຽບວິໄນ ແລະ ຕັ້ງຕໍ່ສຸດອົກສຸດໃຈ” ຂອງຂະແໜງການກວດກາ, ສົມກຽດກັບຄວາມໄວ້ວາງໃຈຂອງພັກ ແລະ ປະຊາຊົນ./.
ໂດຍ ເຈິ່ນກວັດເວື້ອງ
ກຳມະການກົມການເມືອງ, ເລຂາທິການສູນກາງພັກ,
ປະທານຄະນະກຳມະການກວດກາສູນກາງ
-----------------------------
(1), (2), (3) ເອກະສານກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XII, ຫ້ອງການສູນກາງພັກກອມມູນິດຫວຽດນາມ, ຮ່າໂນ້ຍ, 2016, ໜ້າ 189, 11, 208.